Só lyk moontlikhede vir Moreletapark-gemeente(Foto: pixabay) Die Moreletapark Gemeente (MPG) in Pretoria sê daar is neigings en besluite in die NG Kerk oor Skrifgesag en -interpretasie wat hom bekommer en hy moes daarom besin oor sy rol en posisie binne dié kerkverband. “Die kwessie waarmee MPG worstel is die onderwerping aan ’n gesagstruktuur wat moontlik die Skrif op ŉ postmodernistiese en liberale wyse interpreteer en die gesag daarvan bevraagteken. MPG is oortuig dat bogenoemde strominge ŉ negatiewe en verdelende uitwerking binne die NG-kerkverband kan hê,” lui ŉ inskrywing op die gemeente sy webtuiste. Maroela Media het vroeër berig die gemeente oorweeg dit om sy bande met die NG Kerk te breek. Hy het ook vroeër al met die NG Kerk se algemene sinode oor die moontlikheid vergader. Die kerkraad vergader weer oormôre en ŉ besluit oor die verdere proses sal dan geneem word. In ŉ inligtingstuk sê die gemeente hy is bekommerd oor verskeie kwessies binne die NG-kerkverband wat hy met die leierskap binne die kerkstruktuur opneem. Dit sluit in Skrifgetrouheid en -gesag en die “risiko dat liberale en humanistiese besluite geneem word sonder dat die waarheid van die Skrif daarin weerspieël word. ŉ Toenemende ontkenning van Skrifgesag en die belydenisskrifte van die kerk in aspekte soos die maagdelike geboorte, fisieke opstanding, bestaan van Satan en voorskrifte vir die huwelik is vir MPG kommerwekkend.” Die gemeente het ook sy kommer uitgespreek oor ŉ onlangse hofsaak waar “onkerklike wyses in ŉ wêreldse hof gebruik is eerder as om die kerklike weg en Bybelse beginsels te gebruik om die saak te besleg. Die hofuitspraak het na ons mening die onderhewigheid van die Skrif aan die land se Grondwet versterk.” Kerkbode, die amptelike mondstuk van die NG Kerk, word ook gebruik om liberale standpunte te steun en uit te dra deur dié standpunte veel meer ruimte te gee as gereformeerde denkwyses, sê die gemeente. Luidens die webtuiste sê hy verskeie faktore, waaronder finansies, hou nié verband met sy besluit nie. Hy sê ook die selfdegeslagverhoudingshofsaak het nie ŉ direkte rol gespeel nie. “Dit het wel ŉ indirekte rol gespeel, aangesien dit die gebrek aan Skrifgetrouheid en -gesag binne die NG-kerkverband beklemtoon het. Die Skrif is duidelik oor selfdegeslagverhoudings. Net so is die ignorering van die Skrif se voorskrifte oor die hantering van hofsake ook ŉ rede tot kommer.” Die gemeente het reeds met die proses begin om ondersoek in te stel oor die gevolge as hy besluit om die NG-kerkverband te verlaat. Die gemeente sê die kwessie kan binne kerkverband op drie moontlike maniere hanteer word. “Hierdie proses kan lank neem en is ons onseker teen wanneer dit afgehandel sou kon wees. Ons gaan egter nie afsien van ons bekommernisse nie en die pad stap om by ŉ oplossing te kom, wat uiteindelik sou kon beteken dat ons die NG-kerkverband verlaat,” sê die gemeente.